# מסלול הטבה מס' 26 - תכנית אתגר - עידוד מו"פ מוכוון אתגרי בריאות גלובליים

## רקע

* 1. הרשות הלאומית לחדשנות טכנולוגית (להלן: "רשות החדשנות") מסייעת ומעודדת, במישרין ובעקיפין, חדשנות טכנולוגית בתעשייה בישראל באמצעות מגוון כלים ופעולות המבוצעות על ידה.
  2. במסגרת פעילות הסיוע הבינלאומי של מדינת ישראל ולאור הסכם לשיתוף הפעולה בתחום זה בין מש"ב - הסוכנות הישראלית לסיוע ולשיתוף פעולה בינ"ל במשרד החוץ (להלן: "מש"ב") לבין Canadian International Development Agency, יזמו בעבר משרד החוץ, משרד ראש הממשלה, משרד הכלכלה והתעשייה ומשרד האוצר תכנית ייעודית שהופעלה ע"י לשכת המדע"ר. מטרת התכנית, המופעלת כיום על-ידי רשות החדשנות, הינה עידוד מחקר ופיתוח (להלן: "מו"פ") למציאת פתרונות טכנולוגיים לאתגרי בריאות במדינות מתפתחות.

* 1. בשל אופיים ההומניטרי של אתגרי בריאות בעולם המתפתח, נרתמו מדינות רבות בעולם המתועש לסייע במציאת פתרונות טכנולוגיים שיסייעו בהתמודדות עם אתגרים אלה בדרך של עידוד מחקר ופיתוח טכנולוגי בתחומים הרלוונטיים. בישראל קיימים ידע ויכולות מחקר ופיתוח תעשייתי בתחומי מדעי החיים בכלל, ובתחום בריאות הציבור על היבטיו השונים בפרט.
  2. התכנית מופעלת בהתאם להוראות מסלול הטבה זה ומעניקה סיוע לתוכניות מחקר ופיתוח מוכוון אתגרי בריאות גלובליים.
  3. מסלול הטבה זה הופעל בעבר על-ידי לשכת המדען הראשי במשרד הכלכלה והתעשייה כהוראת מנכ"ל מס' 8.26. מכוח סעיף 56(ג) להוראת המעבר לתיקון מס' 7 לחוק לעידוד מחקר, פיתוח וחדשנות טכנולוגית בתעשייה, התשמ"ד-1984. עם הקמת רשות החדשנות הפכה הוראת המנכ"ל למסלול הטבה זה, אשר מופעל על-ידי רשות החדשנות.

## הגדרות

* 1. "אתגר בריאות גלובלי"
  2. מחסום משמעותי העומד בפני פתרון בעיה חשובה בתחום הבריאות במדינות המתפתחות, אשר לו פוטנציאל להשפעה גלובלית רחבה ככל שייושם.
  3. **"אתר האינטרנט"**

אתר האינטרנט של רשות החדשנות שכתובתו: [www.innovationisrael.org.il](http://www.innovationisrael.org.il).

* 1. **"בקשה"**

בקשה לקבלת הטבה לתקופה מסוימת במסגרת מסלול הטבה זה.

* 1. **"הוועדה"**

ועדת המחקר, כמשמעותה בחוק החדשנות, הפועלת מכוח מסלול הטבה זה.

* 1. **"חוק החדשנות"**

החוק לעידוד מחקר, פיתוח וחדשנות טכנולוגית בתעשייה, התשמ"ד-1984.

* 1. **"מדינות מתפתחות"**

מדינות המוגדרות כמדינות מתפתחות ע"י קרן המטבע הבינלאומית והבנק העולמי.

* 1. **"מדינות יעד"**

מדינות מתפתחות המוגדרות ע"י משרד החוץ כמדינות יעד מועדפות לסיוע חוץ ושיתוף פעולה בינלאומי, בהתאם לרשימה שתפורסם ע"י משרד החוץ מעת לעת.

* 1. **"מבקש"**

יזם, קבוצת יזמים, חברה קטנה או בינונית (עד 100 עובדים) או מלכ"ר, שמקום מושבם הקבוע בישראל והפועלים בהתאם לדיני מדינת ישראל ובמקרה של תאגיד מכוח ובהתאם לדיני מדינת ישראל.

* 1. **"מו"פ מוכוון אתגרי בריאות גלובליים"**

מחקר ופיתוח תעשייתי שמטרתו לפתח מוצר להתמודדות עם אתגרי בריאות גלובליים, לרבות בתחומים הבאים: הנגשת שירותי בריאות, סניטציה, מחלות שנישאות ע"י טפילים, בריאות ילודים ואימהות, בריאות קהילתית, בריאות נפשית, טיפול בשפכים, חקלאות מתקדמת, השקיה בתנאי מדבר, מכשור רפואי ועוד.

* 1. **"מחקר", "פיתוח", "תכנית" ו-"תכנית מאושרת"**

כהגדרת מונחים אלה בחוק החדשנות.

* 1. **"מוצר"**

מוצר משמעו כל אחד מאלה: מוצר חדש, שיפור מהותי במוצר קיים (לרבות התאמתו לשוקי המדינות המתפתחות), תהליך חדש, שיפור מהותי בתהליך קיים (לרבות לצורך הוזלה משמעותית של תוצרי התהליך) או הוכחת היתכנות טכנולוגית, המבוססים על מו"פ מוכוונים אתגרי בריאות גלובליים.

* 1. **"מענק"**   
      מימון הניתן על ידי רשות החדשנות למקבל האישור לשם ביצוע התכנית המאושרת במסגרת התקציב המאושר.
  2. **"מימון משלים"**   
      מימון הניתן לתכנית מאושרת ע"י מגיש הבקשה או ע"י גורם מממן אחר שאינו רשות החדשנות או הממשלה, ובנוסף עם המענק משלים אותו להיקף של 100% מהתקציב המאושר.
  3. **"מקבל האישור"**   
      מגיש בקשה שבקשתו לקבלת מענק אושרה על ידי הוועדה לפי מסלול הטבה זה.
  4. **"ריבית שנתית"**    
      כהגדרתה בנספח ה' של מסלול הטבה מס' 1 של רשות החדשנות - קרן המו"פ.
  5. **"תקופת ביצוע"**

התקופה שאישרה הוועדה למקבל האישור לבצע את התכנית המאושרת ואשר לא תעלה על תקופה של 12 חודשים. הוועדה רשאית להאריך את תקופת הביצוע ב-12 חודשים נוספים לכל היותר, במידה והשתכנעה כי הדבר נחוץ להשלמת התכנית המאושרת (ללא תוספת תקציב).

* 1. **"תקציב מאושר"**

סך התקציב של התכנית המאושרת המורכב מהמענק ומהמימון המשלים, הכולל הוצאות מוכרות שאושרו ע"י הוועדה בהתאם לנהלים הרלוונטיים שיקבעו על ידה.

* 1. **"Grand Challenges Canada" או "GCC"**

מיזם של ממשלת קנדה, הפועל כארגון ללא כוונת רווח, לעידוד מו"פ מוכוון אתגרי בריאות גלובליים, שמקום מושבו בטורונטו, קנדה.

## הוועדה

* 1. **חברי הוועדה:** 
     1. ראש רשות החדשנות - חבר ויושב ראש הוועדה;
     2. המנהל הכללי של רשות החדשנות - חבר וממלא מקום יושב ראש הוועדה;
     3. שני עובדי רשות החדשנות שימנה המנהל הכללי של רשות החדשנות - חברים;
     4. עובד משרד הכלכלה והתעשייה בעל תואר אקדמי בתחומים הנוגעים לעבודת הוועדה, שימנה המנהל הכללי של משרד הכלכלה והתעשייה - חבר;
     5. נציג הממונה על התקציבים במשרד האוצר שימנה שר האוצר - חבר;
     6. נציג החשב הכללי במשרד האוצר שימנה שר האוצר - חבר;
     7. נציג מש"ב שימונה ע"י ראש מש"ב - חבר;
     8. שלושה נציגים מקרב הציבור - חברים;
     9. עובד המועצה הלאומית לכלכלה במשרד ראש הממשלה שימונה ע"י יו"ר המועצה הלאומית לכלכלה - משקיף.
  2. **תפקידי הוועדה וסמכויותיה**
     1. לוועדה הסמכות לקבל כל החלטה הדרושה לשם הפעלת מסלול ההטבה (ככל שאינה סותרת את הוראות חוק החדשנות, התקנות, הכללים, הנהלים וההוראות שנקבעו מכוחו) ובכלל זה:
        1. לבחון את מגישי הבקשה ואת הבקשות לקבלת מענק ואת עמידתם בתנאי הסף.
        2. לאשר באופן מלא או חלקי, או לדחות בקשות בהתאם לתנאי הסף ולאמות המידה כולן או חלקן ולתקציב הייעודי שהוקצה למסלול הטבה זה.
        3. לאשר את התקציבים שנתבקשו במלואם או בחלקם ולהציב תנאים לאישורם. יובהר כי הוועדה אינה מחויבת לאשר בקשה כלשהי.
        4. להחליט על הפסקת התמיכה בתכניות מאושרות אם אינם מקיימים את יעדיהם, את התחייבויותיהן, ו/או אינם עומדים בהוראות מסלול ההטבה, בנהלי רשות החדשנות ובחוק החדשנות.
        5. לקבוע ולפרסם כללים ונהלים לביצוע מסלול הטבה זה ככל שהדבר נדרש, בין היתר לעניין ההוצאות המוכרות.
        6. ראש רשות החדשנות יהיה רשאי למנות ועדות משנה מקרב חברי ועדת המחקר ולקבוע את פעולות העזר שוועדות המשנה יוכלו לבצע לשם פעילות הוועדה.
  3. **גמול**

חברי הוועדה מקרב הציבור יהיו זכאים לגמול עבור השתתפותם בישיבות הוועדה, זאת בהתאם לנוהל אשר נקבע על-ידי מועצת רשות החדשנות לעניין זה.

* 1. **ממלא מקום יו"ר הוועדה**
     1. אחד מחברי הוועדה מקרב עובדי רשות החדשנות אשר ימונה ע"י ראש הרשות ומנכ"ל הרשות, יוסמך לשמש כממלא מקום של מנכ"ל הרשות בתפקיד ממלא מקום יו"ר הוועדה.
     2. עובד רשות זה יוכל לשמש כממלא מקום יו"ר הוועדה בכפוף למתן הרשאה בכתב מראש הרשות קודם לדיון הפרטני של הוועדה.

## תנאי הסף לקבלת מענק

תנאי הסף לאישור הבקשה וקבלת מענק מכוח מסלול הטבה הוא קיום התנאים המפורטים להלן במצטבר. יובהר ויודגש כי די באי-עמידה באחד מתנאי הסף כדי להביא לפסילת הבקשה כולה:

* 1. הבקשה היא לתכנית מו"פ מוכוון אתגרי בריאות גלובליים, שכתוצאה ממנו יפותח מוצר.
  2. המבקש לא קיבל ואינו מקבל סיוע מרשות החדשנות או הממשלה בגין מרכיבים בתכנית המוגשת על ידו בהתאם למסלול הטבה זה.
  3. המבקש אינו בעל חשבון מוגבל ואינו נמצא בתהליך כינוס נכסים, פירוק וכו' ואין לו חובות בלתי מוסדרים לרשות החדשנות.
  4. המבקש ובעלי השליטה בו עומדים בדרישות תקנות לעידוד מחקר ופיתוח בתעשייה (התניית אישורים – שכר מינימום), התשע"א-2011.

## אמות מידה למתן המענקים

הוועדה תבחן ותשקול רק בקשות שעברו את תנאי הסף המפורטים בסעיף 4 לעיל. הבקשות יבחנו על פי אמות המידה המפורטות להלן:

* 1. **השפעה פוטנציאלית על מצב הבריאות במדינות ה**מתפתחות – מידת התרומה של תוצרי המו"פ לפתרון אתגרי בריאות במדינות המתפתחות. אפשרות ליישום תוצרי המו"פ במדינות המתפתחות לצורך שיפור הבריאות, הצלת חיים ו/או הפחתת נכויות.
  2. **המוצר והטכנולוגיה** – גישה שונה ומקורית, התכנות טכנולוגית, יתרונות לעומת פתרונות קיימים, יכולת להגיע לאבני דרך משמעותיים תוך תקופת הביצוע וקיום תכנית מו"פ ריאלית לתקופת הביצוע.
  3. **איכות הצוות** – ידע וניסיון של המבקש בתחום הרלוונטי, יכולות כוח האדם העומדות לרשות המבקש לשם השגת יעדי התכנית המאושרת.
  4. **גמלון (Scalability)** – קיום תכנית ברורה ליישום תוצרי המו"פ לפתרון אתגרי בריאות במדינות המתפתחות בקנה מידה מסחרי, בתוך מסגרת זמן סבירה, לרבות הסיכוי לגייס מימון ו/או שותפים מתאימים להמשך הפיתוח והמסחור.
  5. **חדשנות משולבת** – שילוב החדשנות הטכנולוגית עם חדשנות חברתית ועסקית, בדרך שתסייע להשיג השפעה מרבית של תוצרי המו"פ על התמודדות עם אתגרי בריאות, לרבות שיתוף פעולה עם מיזמים חברתיים רלוונטיים במדינות המתפתחות, עם עדיפות למדינות היעד, כהגדרתן בסעיף 2.7 לעיל.

## הגשת הבקשה והדיון בה

הגשת בקשה לתמיכה לפי מסלול הטבה זה תעשה כמפורט להלן:

* 1. רשות החדשנות תפרסם באתר האינטרנט את המועדים להגשת בקשות במסגרת מסלול הטבה זה.
  2. בקשה למתן הטבה תוגש בהתאם להוראות שייקבעו על-ידי הוועדה בנהלי מסלול ההטבה.
  3. הבקשות שהוגשו עד למועד שנקבע, תיבחנה ע"י הועדה לשם בדיקת עמידתן בתנאי הסף ואמות המידה הקבועים במסלול הטבה זה. לצורך בחינת הבקשות תהיה הוועדה רשאית להתייעץ עם הגורמים הרלוונטיים ב- GCC.
  4. הוועדה ו/או הבודק המקצועי יהיו מוסמכים לדרוש ממגיש הבקשה כל מידע נוסף הדרוש לשם בדיקת הבקשה.
  5. הבקשות יבחנו זו מול זו, על בסיס תחרותי.

## מענק לתכנית מאושרת

* 1. המענק יהיה בשיעור השתתפות של 70%, 80% או 90% מהתקציב המאושר והיקפו לא יעלה על 500,000 ₪ לכל תקופת התכנית המאושרת.
  2. לוועדה סמכות לאשר מענק הגבוה מסכום המענק המפורט בסעיף 7.1 לעיל, ועד לגובה של 1 מיליון ש"ח, מנימוקים מיוחדים שירשמו, כגון: במקרים של פרויקטים פורצי דרך בתחום מו"פ מוכוון אתגרי בריאות.

## אישור הבקשה

* 1. על מנת שמבקש שהוא יזם או קבוצת יזמים (ושאינו עוסק מורשה), יוכל לממש את המענק שאושר ולבצע את התכנית, להירשם כעוסק מורשה או לחילופין להתאגד כחברה בעירבון מוגבל או כמלכ"ר. בחרו היזם או קבוצת היזמים להירשם כעוסק מורשה, יגישו לרשות החדשנות את המסמכים הנדרשים בהתאם לנהלי מסלול ההטבה שייקבעו על ידי הוועדה. בחרו היזם או קבוצת היזמים להתאגד כחברה בעירבון מוגבל או כמלכ"ר, יסבו את החובות והזכויות אל החברה בעירבון מוגבל או המלכ"ר, לפי העניין, בהתאם לנהלי מסלול ההטבה שייקבעו על ידי הוועדה.
  2. מבקש שבקשתו אושרה על ידי הוועדה יקבל על כך הודעה ויהיה עליו לחתום על כתב התחייבות בנוסח אשר תקבע הוועדה.
  3. לאחר החתימה על כתב ההתחייבות, ייצא כתב אישור, על בסיס החלטת הוועדה, אשר יכלול בין היתר את סכום המענק, תקופת מתן המענק ותנאים נוספים ככל שיקבעו על ידי הוועדה.
  4. כל שינוי באישור שיינתן למקבל האישור, יידרש לאישור מראש של הוועדה ולפי העניין גם של מורשי החתימה של רשות החדשנות.

## הלוואות

* 1. הוועדה רשאית לאשר, לפי בקשת המבקש, כי במקום מענק לפי סעיף 7 תינתן הלוואה למבקש.
  2. ההלוואה תינתן על פי הסכם הלוואה עם בנק, שאישרה הוועדה לעניין זה ועל פי נהלים שקבעה הוועדה לעניין זה.
  3. אם תאושר למבקש הלוואה יחולו על המבקש הוראות מסלול הטבה זה כאילו קיבל מענק מכוח מסלול הטבה זה.

## פיקוח ובקרה

מקבל האישור מתחייב לאפשר בכל עת לרשות החדשנות או מי מטעמה, לרבות גורמים חיצוניים מטעמה, לבקר את פעולותיו, לפקח על העמידה בתנאי כתב האישור במועדים ובתנאים שיקבעו על-ידה ולפעול על-פי הנחיות רשות החדשנות, כפי שתינתנה מעת לעת.

## דיון חוזר

* 1. הוועדה תקיים דיון חוזר בהחלטות שקיבלה ביחס להצעות שהוגשו במסגרת השלב הראשון והשני, אם בתוך 20 ימים ממועד שליחת ההודעה למגיש הבקשה הגיש המבקש שבעניינו התקבלה החלטת הוועדה כאמור, בקשה מנומקת בכתב לקיים דיון חוזר.
  2. הגשת בקשה לדיון חוזר על-ידי המבקש טעונה תשלום אגרה בהתאם לתקנות אשר נקבעו לעניין זה מכוח חוק החדשנות.

## תמלוגים

הוראות חוק החדשנות ונספח ה' של מסלול הטבה מס' 1 של רשות החדשנות - קרן המו"פ בנוגע לחובה לשלם תמלוגים יחולו על מתן מענק מכוח מסלול הטבה זה. עם זאת, הכנסות ממכירות המוצר לשימוש במדינות היעד יהיו פטורות מתמלוגים.

## ידע מפותח, העברת יצור או זכויות יצור ושמירה על דיני הקניין הרוחני

* 1. ידע הנובע ממחקר ופיתוח במסגרת וכתוצאה מהתוכנית המאושרת וכל זכות הנובעת ממנו יהיו בבעלותו המלאה והבלעדית של מקבל האישור מרגע היווצרותם, אלא אם ניתן למקבל האישור אישור להעברתם בהתאם להוראות חוק החדשנות ומסלול הטבה מס' 1 של רשות החדשנות – קרן המו"פ. הוראות חוק החדשנות ומסלול הטבה מס' 1 של רשות החדשנות – קרן המו"פ בנוגע להעברת ידע מחוץ לישראל, העברת יצור או העברת זכויות ייצור מחוץ לישראל יחולו על הידע והמוצרים שפותחו במסגרת וכתוצאה מהתכנית המאושרת, בשינויים המחויבים ממסלול הטבה זה.
  2. העברת ידע ו/או ייצור ו/או זכויות ייצור למדינות היעד, באישור הועדה מראש ובכתב, לא תחשב להעברה לחו"ל לצורך תשלומים למדינה לפי העניין.
  3. מקבל האישור מתחייב לשמור על דיני הקניין הרוחני כפי שינהגו מעת לעת במדינת ישראל. ידוע למגיש הבקשה כי אם יורשע בעבירה על דיני הקניין הרוחני של מדינת ישראל בפסק דין סופי וחלוט תהיה רשות החדשנות רשאית לבטל למפרע כל הטבה, מענק, הלוואה, הטבת מס או יתרון כספי אחר, כולם או חלקם, ולדרוש את החזרתם בצירוף ריבית והפרשי הצמדה כחוק.

## ביטול הסיוע

אם מי שקיבל כתב אישור לא עמד בתנאי מסלול הטבה זה, החלטת ועדה, כתב האישור, כתב ההתחייבות, נהלי מסלול ההטבה או בכל תנאי אחר שהוא מחויב לעמוד בו, תראה בכך הוועדה הפרה יסודית של תנאי מסלול ההטבה ורשאית היא להחליט על כל פעולה המפורטת בחוק החדשנות, לרבות בפרק ח' לחוק החדשנות.

## תקציב

* 1. מתן הסיוע והפעלת מסלול ההטבה כפופים לאישור התקציב מדי שנה בשנה, למגבלות התקציב ולתקציב המאושר למסלול ההטבה.
  2. רשות החדשנות רשאית לעדכן מעת לעת את הסכומים הנקובים במסלול הטבה זה.
  3. במידה ובמועד האישור טרם אושר תקציב רשות החדשנות, יהיה אישור ההטבה כפוף לקיומו של תקציב בתקנה התקציבית המתאימה ולא תתקבל כל החלטה סופית בדבר המענק המאושר עד לאחר אישור התקציב על-ידי הגורמים הרלוונטיים.

## שונות

* 1. הוראות חוק החדשנות, התקנות, הכללים, הנהלים, התנאים וההוראות שנקבעו מכוחו (אם וככל שנקבעו) יחולו על מסלול זה, בשינויים המחויבים ובכלל זה הוראות סימן ד' לפרק ג' לחוק החדשנות (ועדת המחקר), פרק ג1 לחוק החדשנות (חובת הזהירות וחובת האמונים של נושא משרה ברשות), סעיף 15כ"ח לחוק החדשנות (החלת דינים), סעיף 15ל' לחוק החדשנות (הכנסות הרשות), פרק ד' לחוק החדשנות (אישור בקשות למתן הטבות), פרק ה' לחוק החדשנות ופרק ח' לחוק החדשנות (הוראות כלליות) ובכלל זה סעיף 47א לחוק החדשנות (עונשין).
  2. אין לראות במסלול הטבה זה התחייבות מטעם רשות החדשנות או מטעם מי מהגורמים הנוספים הנזכרים בסעיף 1.2 לעיל לאישור בקשות שתוגשנה או למתן תשלום כלשהו.
  3. נהלי מסלול ההטבה כפי שייקבעו ויפורסמו מעת לעת על ידי הוועדה הם חלק בלתי נפרד ממסלול הטבה זה. אם קיימת סתירה בין הוראות מסלול הטבה זה לבין הנהלים, תגברנה הוראות מסלול הטבה זה.
  4. נהלים, כללים, הודעות וכיוצ"ב שיקבעו ביחס למסלול הטבה זה יפורסמו באתר האינטרנט.

## תחולה

* 1. מסלול הטבה זה הופעל בעבר על-ידי לשכת המדען הראשי במשרד הכלכלה והתעשייה כהוראת מנכ"ל מס' 8.26 מיום 15 בינואר 2014. מכוח סעיף 56(ג) להוראת המעבר לתיקון מס' 7 לחוק לעידוד מחקר, פיתוח וחדשנות טכנולוגית בתעשייה, התשמ"ד-1984. עם הקמת רשות החדשנות הפכה הוראת מנכ"ל מס' 8.26 שתחילה ביום 15 בינואר 2014, למסלול הטבה זה, אשר מופעל על-ידי רשות החדשנות.
  2. הוראות מסלול הטבה זה תוקנו ביום 25 בפברואר 2020, והן מחליפות את הוראות מסלול ההטבה מיום 3 בנובמבר 2019.